“กสทช.” ชี้ 5 บริษัท รับเอกสารชิงวงโคจร “ดาวเทียม” จ่อเปิดประมูล 8 ม.ค.66
“กสทช.” เผยบริษัทเอกชน 5 ราย เข้ามารับเอกสารการคัดเลือกดาวเทียมวันที่ 24 พ.ย.65 และจะเปิดให้ยื่นขอรับอนุญาตในวันที่ 27 ธ.ค.65 พร้อมเปิดประมูลวงโคจรดาวเทียมในลักษณะจัดชุดวันที่ 8 ม.ค.66
“กสทช.” เผยบริษัทเอกชน 5 ราย เข้ามารับเอกสารการคัดเลือกดาวเทียมวันที่ 24 พ.ย.65 และจะเปิดให้ยื่นขอรับอนุญาตในวันที่ 27 ธ.ค.65 พร้อมเปิดประมูลวงโคจรดาวเทียมในลักษณะจัดชุดวันที่ 8 ม.ค.66
28 พ.ย. 2565

พล.อ.ท.ธนพันธุ์ หร่ายเจริญ กรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า วันนี้ (28 พ.ย. 65) บริษัท พร้อม เทคนิคคอล เซอร์วิสเซส จำกัด และ บริษัท โทรคมนาคมแห่งชาติ จำกัด (มหาชน) หรือ NT และ บริษัท สเปซ เทค อินโนเวชั่น จำกัด เข้ามารับเอกสารการคัดเลือกสำหรับการประมูลสิทธิในการเข้าใช้วงโคจรดาวเทียมในลักษณะจัดชุด (Package) พร้อมลงนามในหนังสือตกลงการไม่เปิดเผยข้อมูล (Non-disclosure Agreement : NDA) ที่สำนักงาน กสทช. หลังจากที่ก่อนหน้านี้ บริษัท มิว สเปซ แอนด์ แอดวานซ์ เทคโนโลยี จำกัด และบริษัท แอสเซนด์ แคปปิตอล จำกัด เข้ามารับเอกสารการคัดเลือกไปเมื่อวันที่ 24 พ.ย. 65 จนถึงขณะนี้มีผู้รับเอกสารการคัดเลือกไปแล้วรวม 5 ราย
ทั้งนี้ สำนักงาน กสทช. ยังคงเปิดให้รับเอกสารการคัดเลือกต่อไปจนถึงวันที่ 30 พ.ย. 65 หลังจากนั้น สำนักงานฯ จะมีการจัดประชุมเพื่อรับฟังการชี้แจงกระบวนการประมูลและการกรอกเอกสารแบบคำขอรับอนุญาต (public Information session) ในวันที่ 2 ธ.ค.65 และจะเปิดให้ยื่นขอรับอนุญาตในวันที่ 27 ธ.ค.65 จากนั้นสำนักงานฯ จะทำการตรวจคุณสมบัติ (ใช้เวลา 1 สัปดาห์) ตั้งแต่วันที่ 27 ธ.ค. 65 – 4 ม.ค. 66 และจะประกาศรายชื่อผู้เข้าร่วมการคัดเลือกในวันที่ 4 ม.ค. 66 ส่วนวันที่ 7 ม.ค. 66 จะมีการจัด Mock Aution ให้ผู้เข้าร่วมการประมูล
สำหรับวันประมูลสิทธิในการเข้าใช้วงโคจรดาวเทียมในลักษณะจัดชุด (Package) กำหนดเป็นวันที่ 8 ม.ค. 66
“ตอนนี้มีบริษัทเข้ามาขอรับเอกสารการคัดเลือก 5 รายแล้ว มากกว่าครั้งก่อนที่มีผู้มาขอรับเอกสารเพียง 2 ราย ทำให้ค่อนข้างมั่นใจในการจัดประมูลสิทธิในการเข้าใช้วงโคจรดาวเทียมในลักษณะจัดชุด (Package) ครั้งนี้ว่าจะประสบผลสำเร็จ เนื่องจาก กสทช. ได้ปรับปรุงหลักเกณฑ์และเงื่อนไขการประมูลให้มีความเหมาะสม เพื่อให้ผู้ประกอบการรายใหม่เข้าสู่การแข่งขันได้ง่ายขึ้น อีกทั้งยังสามารถรักษาไว้ซึ่งสิทธิในการเข้าใช้วงโคจรดาวเทียมอันเป็นสมบัติของชาติได้ด้วย” พล.อ.ท. ธนพันธุ์ กล่าว